钦定古今图书集成/明伦汇编/官常典/第672卷 > 朱云
## 钦定古今图书集成/明伦汇编/官常典/第672卷 > 朱云

按《汉书》本传，云，字游，鲁人也，徙平陵。少时通轻侠，借
客报仇。长八尺馀，容貌甚壮，以勇力闻。年四十迺变
节，从博士白子友受《易》，又事前将军萧望之受《论语》，
皆能传其业。好倜傥大节，当世以是高之。元帝时，琅
邪贡禹为御史大夫，而华阴守丞嘉上封事言：“‘治道
在于得贤，御史之官，宰相之副，九卿之右，不可不选’。
平陵朱云兼资文武，忠正有智略，可使以六百石秩
试守御史大夫，以尽其能。”上迺下其事问公卿。太子
少傅匡衡对以为：“大臣者，国家之股肱，万姓所瞻仰，
明王所慎择也。《传》曰：‘下轻其上爵，贱人图柄臣，则国
家摇动而民不静矣’。今嘉从守丞而图大臣之位，欲
以匹夫徒步之人而超九卿之右，非所以重国家而
尊社稷也。自尧之用舜，文王于太公，犹试然后爵之，
又况朱云者乎！云素好勇，数犯法亡命，受《易》颇有师
道，其行义未有以异。今御史大夫禹，絜白廉正，经术
通明，有伯夷、史鱼之风，海内莫不闻知。而嘉猥称云
欲令为御史大夫，妄相称举，疑有奸心，渐不可长。宜
下有司案验，以明好”恶，嘉竟坐之。是时，少府五鹿充
宗贵幸，为《梁丘易》。自宣帝时善梁丘氏说，元帝好之，
欲考其异同，令充宗与诸《易》家论。充宗乘贵辩口，诸
儒莫能与抗，皆称疾不敢会。有荐云者，召入，摄斋登
堂，抗首而请，音动左右。既论难，连拄五鹿君，故诸儒
为之语曰：“五鹿岳岳，朱云折其角。”繇是为博士，迁杜
陵令，坐故纵亡命，会赦，举方正，为槐里令。时中书令
石显用事，与充宗为党，百僚畏之。唯御史中丞陈咸
年少抗节，不附显等，而与云相结。云数上疏言“丞相
韦元成容身保位，亡能往来”，而咸数毁石显。久之，有
司考云疑风吏杀人。群臣朝见，上问丞相以云治行，
丞相元成言“云暴虐亡状。”时陈咸在前闻之，以语云。
云上书自讼。咸为定奏草，求下御史中丞。事下丞相，
丞相部吏考立其杀人罪。云亡入长安，复与咸计议。
丞相具发其事，奏“咸宿卫执法之臣，幸得进见，漏泄
所闻，以私语云为定奏草，欲令自下治。”后知云亡命
罪人，而与交通，云以故不得上。于是下咸云狱，减死
为城旦。咸、云遂废锢，终元帝世。至成帝时，丞相故安
昌侯张禹以帝师，位特进，甚尊重。云上书求见，公卿
在前，云曰：“今朝廷大臣，上不能匡主，下亡以益民，皆
尸位素餐，孔子所谓鄙夫不可与事君，苟患失之，亡
所不至者也。臣愿赐尚方斩马剑，断佞臣一人，以厉
其馀。”上问：“谁也？”对曰：“安昌侯张禹。”上大怒曰：“小臣居
下讪上，廷辱师傅，罪死不赦。”御史将云下，云攀殿槛，
槛折。云呼曰：“臣得下从龙逢、比干游于地下足矣，未
知圣朝何如耳！”御史遂将云去。于是左将军辛庆忌
免冠解印绶，叩头殿下曰：“此臣素著狂直于世，使其
言是，不可诛；其言非，固当容之。臣敢以死争！”庆忌叩
头流血。上意解，然后得已。及后当治槛，上曰：“勿易。”因
而辑之，以旌直臣。云自是之后，不复仕，常居鄠田，时
乘牛车从诸生，所过皆敬事焉。薛宣为丞相，云往见
之。宣备宾主礼，因留云宿，从容谓云曰：“在田野亡事，
且留我东阁，可以观四方奇士。”云曰：“小生迺欲相吏
邪？”宣不敢复言。其教授，择诸生，然后为弟子。九江严
望及望兄子元，字仲能，传云学，皆为博士，望，至泰山
太守。云年七十馀，终于家，病不呼医饮药。遗言“以身
服敛，棺周于身，土周于椁，为丈五坟”，葬平陵东郭外。